정조 17년
癸丑二月初五日辰時上御熙政堂大臣備局堂上引見入侍時行左承旨林濟遠假注書鄭文始記事官洪樂游徐有聞右議政金履素左參贊鄭民始兵曹判書李文源右參贊李𡊠戶曹判書沈頤之行副司直趙宗鉉洪秀輔金尙集禮曹判書閔鍾顯行副司直朴祐源李秉鼎刑曹判書李敬懋訓鍊都正趙心泰行副司直徐有大李漢豐李邦一刑曹參判李在學校理韓光植以次進伏訖履素曰聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰家煥之疏敢以潛之凶言或謂之灑血剖心或謂之以身徇志誠千古所無之變怪也臣於他事豈敢以大官自處而此等義理不容泯默向來再箚實出於斷斷赤心而未承一字之批誠不勝抑鬱矣潛疏出於辛壬以前故雖未伏法而其姪孟休登第後亦不敢訟冤今家煥爲渠從祖多少凶言無所不至隄防之解弛推此可知雖以先朝下敎中防微杜漸四字觀之聖意所在亦可以仰揣家煥之疏置而不問則凶醜餘孽將接跡而起臣之前疏非爲用捨而發也伏願亟加處分焉上曰向者史官之口傳下敎也不以文字而以口傳者予意有在若以文字說出則恐爲世道無窮之憂卿旣登筵當言其大體矣辛壬以後忠逆旣分予之闡其義理嚴其隄防者卽一段苦心則豈不及於今日諸臣乎聖人有觀志觀行之訓而朱子以當遵守處遵守當變改處變改爲註丙申嗣服之初追奪先朝已復之官爵者非不知異於遵守而急於闡明義理不得不如此予之本心於此可見苟有關於大義理者予豈愛一家煥而然哉壬戌李孟休之登科也特命初除漢城主簿試之以風化之責卽吏議尹汲之政也其時聖敎中若曰潛雖逆予欲蕩滌而用之況非逆乎大臣金在魯引沈守慶事而言其滌瑖之意則又有貞雖逆也而潛則異於貞之下敎此外縷縷聖敎有不敢盡言者矣癸亥間孟休之移除禮郞也正言洪益三只請銓官推考而止及當乙亥闡義昭鑑之撰定也領府事金在魯欲以南柳兩相及溥潛爲推本溯源之論聖敎切嚴三日却膳之事宮中至今傳說又於其時出御宣仁門瞻望懿陵至有口奏將欲大處分則半朝遑遑罔知所措故相李天輔委曲陳達遂有故判書申思喆一邊作頭之疏而以不敢復言之意丁寧爲說其後景廟忌辰德游堂齋宿時又以文字諭於予者至爲嚴重便一丹書鐵券其時宮官金鍾正寔知其事予旣承受則豈敢不遵奉乎以先朝出天之孝因心之友在甲戌則屬於聖母在辛巳則關於皇兄毋論南柳與溥潛前後聖敎之必嚴於此等處者誠以語涉於甲戌辛巳故也到今廷臣豈敢更以此事容喙乎李家煥亦非無端拖及前事者沈煥之之疏直言潛事故有以致家煥之對章孟休則以主簿而尙且訟冤於筵席李家煥之以留守欲爲一疏者亦或無怪矣然而予於此事微寓衮鉞名以隄防故煥之之疏雖違令而頒之不欲賜答故家煥之疏以例批而略之予之闡明之意亦可見也此後如有襲家煥而爲說者則其所以處分者當倍重於潛予豈忽於義理也哉大抵辛壬義理非不嚴也而若及辛壬以前事則有不敢義到者爲今日臣子者下可不知此意也履素曰自有家煥之疏臣不勝臆塞今承闡明之敎還以爲幸矣第臣於此事不但公憤亦有私情之隱痛者己巳壬寅之禍臣家皆不免焉百年之後凶言又出臣豈忍晏然若無故者哉上曰卿心予非不知而至以爲處義則誠過矣上曰次對爲之履素曰昨年諸路浦落成川無邑不然雖有被災淺深之不同若過今年而未能完築則將使良田美土終歸於陳荒不治此其上關國用下係民食爲如何哉見今東作在卽土脈方解另飭諸道使各其守令遍加摘奸或助給役糧或躬往勸課至於軍丁一事雖有禁令而事係爲民亦不當一向防塞此亦付之道臣量宜闊狹方便顧助未爲不可至若堤堰蒙利之處亦爲趁此農節另加申飭務盡疎鑿之方俾獲灌漑之效勿視例飭以究實效宜矣上曰依爲之出擧條履素曰嶺南賑事方張毋論營閫此時遞易誠爲可悶道臣則瓜期隔月統制使及右兵使瓜限已屆竝姑仍任何如上曰依爲之待畢賑差代可也出擧條履素曰再昨年歲末以經行薦進事特敎勤摰至以雖有一能擧爾所知爲敎搜訪人才不必求備之聖意孰不欽仰而成命已過周歲尙無薦進之事始或由於愼重而終未免稽忽臣誠不勝慨歎也蓋此薦擧之規異於經筵官則雖一藝一能之士旣無過情之恥赴擧從宦皆不拘礙則又無非其招之嫌矣今世人才雖曰渺然求之德行言語政事豈無膺是選者乎惟在群下誠心咨訪極意對揚之如何更以昨年所下傳敎申飭諸臣使之卽爲薦進何如上曰依爲之出擧條履素曰今年三路穡事之失稔近來所罕三路之中雖有優劣等分之可言而要之民憂孔棘聽聞愁歎幸賴朝家德意之洋溢惠澤之普洽凡係賙救之方蠲恤之敎不待有司之入奏先煩溫綸之誕宣周政之施仁漢詔之議貸無以過之則列邑對揚之責固當靡不用極而旣有繡衣之廉察又有道臣之申飭亦可以考勤怠而明賞罰矣然臣之區區愚見以爲凡事以實心行實政然後方可以有實效而近來設賑之邑爲守宰者畏於抵罪急於干譽飢民設粥之規從古行之者蓋欲其受穀往來之際不至於空乏而今也輒皆炊飯而饋之不特炊飯而已又從而多設肉饌以爲沽譽之資此其心旣出於沽譽則其實政實效之無以遍及於民可推而知也惟彼至愚而神者雖有一時飽飫之樂而夷考其實旣無至誠惻怛之見孚則亦豈有久遠蒙利之可言哉臣謂今年設賑邑惟當以實心做去使頷顑濱死之民無一仳離無一捐瘠殫誠救活無陷重辟以體宵旰之憂而至於此等靡文一切掃去以爲務實之政有不可已也且伏念設賑之歲諸道諸邑穀物之稍精者率皆入於賑濟之資而還民所受不過麤劣之品還民之有土者實是務本力農之輩嗣歲豐歉亦由於此而今以專力賑民之故還民偏受其害付還之民或多咨嗟愁怨而反有羡於賑民之白給者在在皆然今年則另飭道臣守宰必使還賑兩民均蒙其實惠無偏於一邊俾有竝行不悖之效恐不可已矣上曰依爲之出擧條履素曰此平安兵使柳孝源狀啓也以爲今春淸南巡操依例擧行事請令廟堂稟旨分付矣詰戎之政一向停廢誠可悶而西北纔經荐飢瘡痍未完今年雖幸稍豐民力猶憊頃者北關請操已以特敎停止關西不可異同一體待秋擧行何如上曰待秋成爲之可也出擧條履素曰兵曹判書李文源所啓訓戎鎭與彼境甚近最爲要衝而鎭樣疲殘土卒零星前後差遣多不得人北土頑俗不以官長待之故赴任者擧欲圖遞自今新除者必擇其人限以二十朔考績而居最者施之以防禦使履歷則人皆樂赴衙門必高道帥臣着念顧護隨事釐正則不出十年鎭樣改觀邊禦有恃爲辭而批旨有令廟堂指一稟處之命矣訓戎地居僻遠鎭樣疲殘人皆厭避之故前後差遣多不得人此所以久爲弊鎭終無可蘇之日也前道臣目見實狀有此筵達者誠有意見防禦設置旣不可遽議則擇人差遣考其實績用以防禦履歷似有其效此非官制變通惟在銓曹得人必以有地處有履歷之人差送而曾經正副正內外將然後始許備擬限以瓜熟毋得遷移待其聲績茂著直擬防禦之任事另飭銓曹其鎭弊蘇革之方監兵營相議救助期有實效之意亦爲嚴飭於道帥臣何如上曰依爲之出擧條履素曰左參贊鄭民始惠廳堂上差下使之察任何如上曰依爲之出擧條履素曰戢盜之政何歲不嚴而至於歉歲尤宜嚴飭猛察而近聞京外偸竊之患不可但以穿窬論聚徒結黨拔劍荷杖昏夜街路白晝大村公行怯掠小無顧忌財貨之蕩失猶屬餘事人命之殺越傳聞種種行旅莫不震懼平民無以奠居荒年盜竊之患無歲無之而豈有若近日所聞之若是危怕者乎雖以近日坡州事觀之外邑之全不察飭可知今時如此來頭窮春將不知至於何境此莫非京外戢捕之臣惟事玩愒不能嚴明之致內而左右廳外而諸守臣處各別嚴飭無至如前怠忽此後隨其現發該地方營將則各別重勘斷不饒貸俾有實效何如上曰依爲之自廟堂各別嚴飭俾有實效可也出擧條履素曰卽見慶尙監司鄭大容報備局辭緣則以爲本道穀簿漸至耗縮賑資還分實無排比之路濟民倉穀一分二留蓋爲災歲備荒之資在前設賑之時已多推移取用之例就其留庫中參量移劃以補賑資待秋成充報爲辭矣此不過一時推移且有已例依所請施行之意分付何如上曰依爲之出擧條民始曰守禦使亦是軍門重任本非臣昏劣所可堪當而又叨壯勇營提調之任自是劇務且與軍門無異以臣不逮之精力實有僨誤之慮決難竝管兩任守禦使之任恭俟體諒之恩矣上曰大臣之意何如履素曰所帶提擧雖是劇務旣與將兵之任有異恐無不可兼之事矣上曰卿言雖如此重臣之陳懇亦不爲無所壉守禦使之任許遞可也出擧條民始曰臣待罪湖藩時聖堂倉漕穀以咸悅縣監捧納領運事狀聞變通自昨年已爲擧行矣兩年漕運無事領納則該差員陞遷旣有牙山之例咸悅縣監亦當依此例定式施行而事係官制下詢大臣處之何如上曰大臣之意何如履素曰旣有牙山已定之式則此亦不可異同依牙山例施行似好矣上曰依爲之出擧條文源曰禁軍中取才窠禁衛哨官李得重以德重誤書至於受點該別將李得濟不察之失推考警責原望筒改付標以入之意敢達矣上曰依爲之出擧條文源曰乫坡知僉使慶來運辭陛之後身病添重萬無赴任之望云罷黜何如上曰依爲之出擧條文源曰訓戎僉使旣已大臣極擇差遣之意陳達蒙允時任僉使相當窠內移何如上曰依爲之出擧條頤之曰站船之捧稅領運全付輪定差員整齊船隻檢束沙格裝載發船等節亦令忠州牧都差使員專管擧行俾有實效事成出節目行之未久稅穀之逋欠無歲無之元定船隻之破傷亦不改備賃船之弊種種有之漕倉之凋弊站卒之難支有甚於運判未罷之前而稅穀上納之時船人無面自京司徵捧故每患經年囚杖不得收殺而終至於消瀜而後已揆以國綱萬萬寒心斛內不實責在都差負船漢作奸責在領運差員則站船上納之善不善專係於兩差員之勤慢今年則京倉上納之時或有逋欠之弊該船沙格勿爲自京徵督下送本倉使兩差員刻期準捧當年內改裝發上納船隻待其到泊京江一一點閱考其改槊新造之限如有受價而不爲改備者不但重繩船格當該兩差使員令該府拿問嚴勘之意出擧條嚴飭分付何如上曰依爲之出擧條頤之曰頃以惠廳米太請得事陳達而有二萬石貸去前例考出更奏之命故取考文書則丁未年米二萬石請得以錢還報一萬五千石或萬二千石請得戊申己酉連有前例矣目今春三朔各倉料祿中若干散料雖或待新捧上下米不足爲一萬五千餘石太不足爲四千餘石而故判書趙鼎鎭已有筵奏臣往復惠廳米五千五百石太一千五百石已爲取用於正月頒料而二月三月所用米九千五百石太二千五百石及今請得然後可以塗抹分排矣太則從前雖無貸用之例昨年旣多臭載又致閏朔致有此無前之事今此四千石貸來之後惠廳若有不得不需用之事則待新捧量宜還報或依式例以錢還報亦無不可便同一時推移之事下詢大臣處之何如上曰大臣之意何如履素曰頒祿放糧俱是不可廢之事則惠廳之連年取用雖極悶事勢到此不得不許施矣上曰惠堂之意何如尙集曰太則不但自前無取用之例目今本廳現在之太不過六千餘石而就其中除出先受太則二千之數恐難推移矣民始曰臣方新叨未知惠廳事勢之如何石數之多少無以酌量退出後參考相議處之似好矣上曰依爲之出擧條頤之曰今春料祿不足之數貸用惠廳之意纔已陳達而至於今年需用又爲茫然昨年俵災爲十萬結收租減縮比昨年米爲萬餘石太爲數千石每年收祖爲十二萬石然後可以排比而今年僅爲九萬石若不及今周旋今冬明春又將貸得惠廳者幾爲三萬石實爲主客俱窘畢竟狼狽之慮矣曹中所用雖一包米竝皆節約而至於應給貢價不可廢闕迨此春窮渴悶之時米太竝限萬餘石從他劃得秋冬等貢價預爲上下則米直刁蹬貢人庶或願赴而各道稅穀一竝儲置以爲冬春料祿之資則明春取來於惠廳者似不踰今年所貸之數而在前歉年請得外受亦多已例江都米七千五百石太一千石南漢米七千五百石移劃於臣曹以爲趁今分給貢價似好而事係餉穀下詢大臣處之何如上曰大臣之意何如履素曰地部形勢臣亦聞之朝家趁今劃給穀物然後可以支用餉穀取用雖甚重難無他推移之道則其勢亦不可防塞矣上曰依爲之出擧條有大曰永肅門入直局出身元數合爲一百五十人而分三番每番四十五人式定額入直其餘五人則例以雜頉充補次除之矣一自武藝出身窠三十人有闕勿補事定式之後見今減額爲十六人如例入直分排無路依禁軍助番之例毋論一二三局通同推移入番何如上曰十六人定式餘四人休番可也出擧條漢豐曰頃因前全羅監司鄭民始所啓本道上番禁衛軍四月當爲始停番事命下矣在前如此之時以他道軍相換進番已多前例而當次嶺南則旣伏承向日批旨雖無可論其次黃海道軍兵換番徵召恐似得當敢此仰達矣上曰依爲之出擧條漢豐曰每當停番之時有預定期限之例今此湖南軍之上番限以秋成立番於今年十月之意知委該道何如上曰依爲之出擧條邦一曰水原所在壯抄三哨牙兵一哨移屬本府則其代勢將塡充依己酉高陽牙兵減額代以長湍軍需保換名作哨例以仁川積城等邑所在軍需保換名作哨把摠哨官亦以軍丁所在邑差出水原習操時參操陽城仁川等屯牙兵二哨移付於南陽習操事定式施行何如上曰曾經摠使亦陳所見可也敬懋曰臣於己亥年暫經摠使今不可料量仰達矣心泰曰陽城等邑屯牙兵雖與參操正軍有異勢將赴操於南陽防營而比之於水原赴操時程途稍遠此甚難便矣有大曰與摠戎使所奏別無異見矣漢豐曰防營旣已移設於南陽則今此屯牙兵亦爲移付於南陽習操恐合事宜矣上曰令廟堂稟處可也出擧條命書榻敎曰政官牌招開政又命書榻敎曰守禦使差代間兵曹判書李文源兼察兼佩聽傳敎又命書榻敎曰守禦使李文源牌招傳授敎諭書密符則以兼佩密符仍佩仍命退諸臣以次退出